Escola Decroly de Barcelona

Enguany hem engegat un projecte que ens permet desenvolupar un
nou paradigma educatiu. D'aquesta manera, l'objectiu del projecte
està enfocat cap a l'autonomia i l'aprenentatge significatiu de
l'infant, com a motor de canvi per portar a terme projectes de
sostenibilitat i lligar-los al currículum, assentant les bases
perquè això s'aconsegueixi i pugui quedar a l'ADN de l'escola una
manera de fer que promogui una cultura de la sostenibilitat amb
l'alumnat com a protagonista.

Punt de partida i objectius

Des de 2013 la nostra escola forma part del programa
Escoles+Sostenibles, engegant cada curs un nou projecte anual al
voltant de la sostenibilitat. Els projectes que hem anat fent han
estat en relació a la reducció del paper i de l'aigua, la gestió
dels residus i la biodiversitat. Tots aquests projectes sempre
han sorgit per iniciativa del professorat i, per això, tant el
tema com les activitats que se'n derivaven eren proposats pels
mestres de l'escola.

Arribats a aquest punt, dins de la comissió sostenible, formada
per mestres, ens vam formular la qüestió fonamental que si
l'infant és el principal receptor de l'aprenentatge de la cultura
de la sostenibilitat, hem de partir d'ell, de les seves
necessitats, els seus interessos i les seves inquietuds,
posant-lo al centre de l'aprenentatge, per tal que ell proposi i
lideri els futurs projectes.

L’objectiu principal que ens hem plantejat en aquest projecte és
apoderar l’alumnat en la presa de decisions.

Processos i activitats

Per assolir aquest objectiu, hem realitzat diferents accions que
tenen en comú procurar que els infants en siguin propulsors i
protagonistes. Aquestes inclouen:

* Crear un punt de l’ordre del dia a l’assemblea sobre aspectes
relacionats amb la sostenibilitat.  A la nostra escola cada tres
setmanes es duu a terme una assemblea amb mestres, direcció i
alumnes des de 4t fins a a 6è de primària i amb representats de
1r, 2n i 3r. L'ordre del dia de l'assemblea es treballa
prèviament a les classes amb els tutors/es. Hem incorporat un
punt sobre la sostenibilitat de l'escola en l'ordre del dia, per
tal de generar un espai de debat i de participació col·lectiva.
* Crear una comissió de sostenibilitat formada per alumnat de
diferents classes que es reuneixi un cop per setmana. Amb el
propòsit de gestionar les accions recollides a l'assemblea, s’ha
creat una comissió formada per un representant de cada classe de
primària i per tres mestres.
* Liderar projectes relacionats amb la sostenibilitat (dissenyar
els projectes i dur-los a terme). La comissió de sostenibilitat
(constituïda com ja s'ha comentat per alumnes i mestres) s'ha
encarregat de coordinar les propostes que han sorgit a les
assemblees i d'establir de quina manera s’han de dur a terme.
Recursos i mètode de participació

Els recursos humans de què hem disposat són els tutors i les
tutores de cada classe, els mestres de la comissió, els alumnes i
direcció.

Els recursos organitzatius són l’assemblea d’alumnes, que es duu
a terme periòdicament cada tres setmanes, i la reunió de la
comissió de sostenibilitat que hem establert cada dilluns.

Els acords sorgits de l'assemblea i de la comissió de
sostenibilitat s’han presentat a direcció perquè els donés el
vist-i-plau. D'aquesta manera, totes les decisions s’han pres
consensuadament entre mestres, alumnes i direcció.

Comunicació

Les accions dutes a terme i els seus resultats s’han difós a les
famílies a través de les comunicacions externes i de les xarxes
socials.

Pel que fa a la comunicació a la resta de la comunitat educativa,
la comissió de sostenibilitat ha estat l’encarregada de dissenyar
diferents accions per donar-les a conèixer, com per exemple la
col·locació de cartells al jardí de l’escola, l’explicació dels
acords als quals hem arribat durant les rotllanes de les classes
i els comunicats de les assemblees d’alumnes.

Avaluació i valoració

Per avaluar la consecució de l’objectiu del projecte ens hem
fixat en els següents criteris:

* Fer aportacions a l'assemblea sobre sostenibilitat.
* Sentir-se satisfet de pertànyer a la comissió.
* Realitzar accions sostenibles gestionades des de la comissió.
* Ser capaç de resoldre situacions-problema.
* Justificar les decisions preses.
Valorem molt positivament que al llarg del curs els alumnes han
presentat a les assemblees un bon nombre d’aportacions per
millorar la sostenibilitat de l’escola. A partir d’aquestes, els
nens i les nenes de la comissió han realitzat diferents accions
per aconseguir aquesta fita. Hem observat que els alumnes que
pertanyen a la comissió sostenible han sabut trobar respostes a
les problemàtiques plantejades, essent-ne força conscients, i
mostrant-hi una molt bona disposició i interès.

Calendari execució: Curs 2019-2020

Més informació

*
﻿http://www.decroly.org/primera-trobada-de-la-comissio-sostenible
* http://www.decroly.org/participem-al-zero-waste-challenge
*
http://www.decroly.org/lescola-decroly-suneix-a-la-lluita-pel-canvi-climatic
Dades de contacte:

Escola Decroly de Barcelona  (escola@decroly.org)